કલ્પના આઠ વર્ષની હતી ત્યારે તેના ઘરમાં સાપ ઘૂસી ગયો હતો. એ સમયે સૌ ગભરાઈને ભાગી ગયા હતા, પણ સાપની તાકાતથી બેખબર એવી કલ્પનાએ એને પૂંછડીના ભાગેથી પકડીને ઘરની બહાર ફેંકી દીધો હતો. બસ, એ દિવસ અને આજની ઘડી... સાપ અને નાગ પકડવા એ કલ્પનાનો શોખ કહો તો શોખ અને જીવસૃષ્ટિની રક્ષા કરવાનું અભિયાન ગણો તો અભિયાન શરૂ થયું છે. કલ્પનાએ રવિવારે જૂનાગઢના કલેક્ટરના ઘરમાંથી કોબ્રા પકડ્યો હતો. મરદમુછાળા અને જિમમાં જઈને સિક્સ પૅક્સ બનાવવામાં પરસેવો પાડનારા લોકો નાગ જોઈને દૂર ભાગી ગયા હતા, પણ કલ્પના બધા વચ્ચેથી રસ્તો બનાવીને સીધી કોબ્રા પાસે ગઈ હતી અને જાણે કે રમકડું પકડતી હોય એ રીતે કોબ્રાને પકડીને બંગલાની બહાર નીકળી હતી.